অকালের নিম্নচাপ কেটে সদ্য বইছে উত্তুরে হাওয়া। উৎসবের আবেশ আর ছুটির আয়েশ কাটিয়ে বাঙালি কাজে ফিরছে। চন্দননগর মেতেছে জগদ্ধাত্রী পুজোর আলোয়। ওদিকে টিভিতে নজর তখন হিলারিয়াস ট্রাম্পেটের দিকে। ঠিক তখনই বিস্ফোরণ। মোদীজির জাতির উদ্দেশে ভাষণ। জানিয়ে দিলেন ১২টা বাজলেই বারোটা বাজবে পাঁচশো-হাজারের চলতি নোটের। গোটা দেশ হতভম্ব। ভ্যাবাচ্যাকা সাধারণ মানুষের ছুট এটিএমে। নিমেষে জনশূন্য এটিএমে সুদীর্ঘ লাইন। সঙ্গে নানা গুজব এবং আতঙ্ক। ঠিক যেন টাইম মেশিনে চড়ে, ভোঁচক্করে ১৩৩০। দিল্লিতে তখন বিন তুঘলক বাদশা।
গিয়াসুদ্দিন সফল বাংলা অভিযান সেরে ফেরার পর সংবর্ধনা সভায় তোরণ চাপা পড়ে প্রাণ হারালে সুলতান হন বিন তুঘলক। অনেকেই তখন ভেবেছিলেন এসব তাঁরই কারসাজি। তাই শুরু থেকেই ছিল নানা সংস্কারের চেষ্টা। যার সবই ব্যর্থ আর চূড়ান্ত ব্যয়বহুল। তুঘলকের মরিয়া প্রয়াস ছিল রুপোর মুদ্রার বদলে তামা ও পিতলের প্রতীকী মুদ্রার প্রচলন। তাতে রুপোর সংকটেরও মোকাবিলা করা যেত।
মোদীজিরও প্রধানমন্ত্রী-পূর্ববর্তী রাজনৈতিক জীবনে আছে গুজরাত-হিংসা ও গোধরা-কাণ্ডের ছায়া। ভোটের আগে বিদেশি কালো টাকা ফিরিয়ে এনে প্রত্যেক ভারতবাসীর ব্যাঙ্ক অ্যাকাউন্টে পনেরো লক্ষ টাকা ভরে দেওয়ার প্রতিশ্রুতি ছিল। দেড়টাকাও ফেরেনি। প্রথম থেকেই শুরু হয়েছিল গাঁধীগিরি। চরকা কাটা, গোল চশমা— সবই ছিল। ছিল জন্মদিনে স্বচ্ছ ভারত অভিযান। ছিল না শুধু রাজনৈতিক দর্শনের মিলটা। তাই গাঁধী বেশিদিন চললেন না। নতুন দেবতা চাই। হাতের কাছেই ছিলেন বল্লভভাই। তৈরি হল ‘একতার মূর্তি’। পালন হল ‘একতা দিবস’। পাকিস্তান বিরোধিতার সুরও চড়ল। সার্জিক্যাল স্ট্রাইক, হনুমান-জটায়ু আইকন— সবই হল। তবু, ঠিক জমছিল না। দলিত নিগ্রহ, প্রাক্তন জওয়ানের আত্মহত্যা, গণতন্ত্রের কণ্ঠরোধ— লম্বা হচ্ছিল ব্যর্থতার তালিকা। তা ঢাকতে কিছু একটা তো করা চাই ! তাই এ মোক্ষম দাওয়াই। 
ফেরা যাক তুঘলকে। সাধারণ মানুষের মনে তখন কী আতঙ্ক ! সরকারি মুদ্রাও তারা নিতে অস্বীকার করছে। আর সরকারের তরফেও মুদ্রা জাল না-হওয়ার জোরদার ব্যবস্থা ছিল না। জিয়াউদ্দিন বারোনি ঘরে ঘরে টাঁকশাল দেখেছেন। মুদ্রার দাম গেল পড়ে। বণিকেরা না পারেন দেশের বাজারে বিক্রি করতে, না বিদেশে। অবশেষে সুলতান ১৩৩৩ সালে আবার ফেরালেন রুপোর মুদ্রা। সকাল থেকে দুর্গে তখন লম্বা লাইন। শেষে স্তূপীকৃত জাল ব্রোঞ্জ মুদ্রা এনে ফেলা হল দুর্গের বাইরে। 
এখনও সকাল থেকেই ব্যাঙ্কে ভিড়। সকলের মনেই ভয়, হাতের টাকা যদি জাল হয় ! হকের টাকা যদি কালো বলে গণ্য হয় ! টাকা ফেরানোর পর আর যদি পাওয়া না যায় ! গুজব অনেক। তারই মাঝে প্রশ্ন ভাসছে, কী হবে এই বাতিল টাকার? ফেসবুক বলছে, হরিদাস বেচবে এতে বুলবুল ভাজা। আর নিন্দকেরা বলছেন— জিপিআরএস প্রযুক্তিতে এই নোটও তো বিদেশ যাবে। আসবে আবার নকল হয়ে। কেউ বলছেন, কী আর করা যাবে ! যখন হবে তখন হবে। তখন আবার বদল হবে!
লেখক শিবপুর দীনবন্ধু কলেজের ইতিহাসের শিক্ষক। 
মতামত নিজস্ব।